Тропарь, кондак и молитва
 преподобномученику Ефрему Новому Неамакринскому.
Тропарь, глас 1:

Якоже светильник, на горе Амомстей возсиял еси,/ преподобномучениче Христов Ефреме,/ и, варварская претерпев нахождения,/ мученически к Богу отшел еси./ Сего ради благодать всегда источаеши/ благочестно зовущим ти:/ слава Давшему ти крепость,/ слава Прославльшему тя,/ слава Действующему тобою всем исцеления. 
Кондак, глас 3: 
На горе Амомстей/ добре подвизался еси, богомудре,/ и тамо мученическое течение скончал еси./ Темже, преподобномучениче Ефреме,/ Жизнодавец сугубыми венцы достойно тя увенча,/ прилежно молящася о душах наших. 
Молитва

О, святый отче Ефреме, преподобных единовсельниче и мучеников сопричастниче, возлюбивый Господа Бога всем сердцем и Тому даже до конца последовавый! 

Ты первее постом и молитвою душу твою очистил еси и произволением твердым, якоже мечем, вся страстныя помыслы посекл еси. Таже, егда прииде время твоего страдания, не убоялся еси мучителей, но молитвою к Богу отразил еси нахождения диавола. И, якоже един от древних великих страстотерпцев, претерпел еси вся муки, елика безумнии врази измыслити возмогоша. Конечне же и смерть за веру Православную приял еси и силою Креста Христова агарянское нечестие посрамил еси.
 Сего ради прославляем подвиги твоя, отче Ефреме, почитаем страдания и молимся: умилосердися о нас, грешных, и житие наше плодоносно покажи. Да падут обильныя слезы покаяния на изсохшую землю душ наших, и да обратится сия из пустыни неплодныя в сад божественных добродетелей, да утвердится оградою воздержания, да процветет цветом чистоты и целомудрия, и принесет плод сторичный делы милосердия и любве к Богу и ближнему. Да услышим и мы сладкий глас Владыки Христа: приидите, благословеннии Отца Моего, наследуйте уготованное вам Царствие от сложения мира. Аминь.
Ина молитва
О, преподобномучениче Ефреме, новый чудотворче и великий миру светильниче! Ты от юности Христа возлюбив, Тому Единому вседушно последовал еси. Жития же монашескаго взыскуя, на горе Амомон вселился еси и тамо, плоть распиная и непрестанную молитву в сердце твоем совершая, многими слезами душу твою от страстей очистил еси.

Сего ради уготовася тебе путь превосходнейший, не токмо в Сына Божия веровати, но и по Нем страдати. Темже муки горчайшия за Христа радостно приял еси и, никакоже агарян нечестивых устрашився, на долзе времени мучения телесная терпел еси, таже, дивное мужество показуя, кровь твою, яко многоценное миро, на землю пролиял еси. Егда же безумнии агаряне, желавшии тя от Христа отринути, узреша, яко ничтоже успевают, на древе стремглав простроша тя и палицею горящею святое тело твое прободоша. Ты же, претрудный путь свой совершив, кротко душу твою в руце Божии предал еси. 

Темже, яко молния на небо возшел еси, достигнув возлюбленнаго тобою Господа. Иже прием тя, яко вернаго воина, увязе главу твою честную венцем нетленныя славы и отре всякую слезу твою, на веки с Собою сочетавая. Кто ныне возможет разлучити тя от любве Божия? Кто исхитит у тебе светлую диадиму, дарованную Небесным Царем? Кто лишит тя вечнаго жительства во граде Господнем? Воистину неотъемлемое наследие и причастие со святыми восприял еси на Небесех.

Обаче и на земли просия слава твоя, святый отче Ефреме. Аще бо и безвестно в мире сем пострадал еси и память о подвизех твоих за давностию лет пресечеся, обаче Творец всяческих, ведый тайная, в последок дний сих яви сокровенныя в земли твоя мощи, подвиги твоя явлены сотвори и дарова ти велию благодать исцелений в помощь и утешение роду христианскому. Сего ради потоцы чудес источил еси, отче Ефреме, притекающим к святей твоей раце, расслабленныя укрепляя, слепым зрение подавая, хромыя возставляя и иными многими и неисцельными недугами содержимыя люди уврачуя. И даже до днесь вся концы вселенныя просвещаеши многоразличными дивными чудесы и видении.

О, святче Божий, не остави и нас, убогих, оскудевших в вере, любви и добрых делех, возстави нас падших в страсти, даруй нам слезы покаяния, утверди твоею крепкою к Богу молитвою, исцели наша недугующия души и телеса. Просвети наш ум последовати евангельским заповедем, возжги в сердцах наших неугасимую любовь ко Спасу и ближним нашим, даруй нам благими делы прославляти Отца нашего Небеснаго, Емуже подобает всякая слава, честь и поклонение со Единородным Его Сыном и с Пресвятым и Благим и Животворящим Его Духом, ныне и присно и во веки веков. Аминь.

